Andrew Peter Clement Chesterman (gebore 1946, Londen, Verenigde Koninkryk) is ’n Engelse geleerde wat in Finland werksaam is. Hy is die bekendste vir sy werk in vertaalstudies en was van 2002 tot 2010 professor van Veeltalige Kommunikasie aan die Universiteit van Helsinki. Chesterman was in 1999 CETRA-professor (Katolieke Universiteit van Leuven), was van 1998 tot 2004 ’n lid van die Uitvoerende Raad van die Europese Vereniging vir Vertaalstudies (EST) en van 2007 tot 2010 ’n lid van die Wetenskaplike Adviesraad vir die Sentrum vir Vertaalstudies (Universiteit van Wene). Hy is sedert 2005 ’n lid van die Finse Vereniging van Wetenskap en Lettere en sedert 2008 ’n ridder, eerste klas, van die Orde van die Wit Roos van Finland. Chesterman het Hedendaagse Tale aan die Universiteit van Cambridge bestudeer. Daarna het hy Toegepaste Taalkunde aan die Universiteit van Edinburg gestudeer en in 1973 sy meestersgraad verwerf. In 1988 het hy ’n doktorsgraad in Taalkunde verwerf aan die Universiteit van Reading. In 1968 het Chesterman na Finland verhuis en hy woon sedertdien daar. Hy werk hoofsaaklik vanuit die Universiteit van Helsinki.